Om få uger vil Aalborgs gader igen være fulde af musik, kostumer og tusindvis af festglade mennesker, når Europas største karneval endnu engang finder sted i byen. Allerede nu kan man se de første forberedelser til festen rundt i byen og på sociale medier. Her bliver en ny kampagne nemlig slået op med budskabet: "Vi fester med kærlighed og respekt". Kampagnen er et samarbejde mellem Aalborg Karneval, Aalborg Kommune, Nordjyllands Politi og Sex & Samfund. Formålet er at skabe et karneval uden krænkende adfærd. -  Vi ser, at der et behov for, at vi lige prikker til folk nu her inden, Karneval går i gang, om at de skal opføre sig ordentligt og behandle hinanden med respekt, siger Jeanett Kaare, der er talsperson for Aalborg Karneval. Aalborg Karneval har tidligere været skæmmet af blandt andet voldtægter, vold, diskrimination og voldsepisoder, men det håber karnevalsledelsen, den nye kampagne kan være med til at stoppe. - Skulle det her inspirere bare en enkelt til lige at tænke sig om på dagen, så ville jeg blive sindssygt glad, siger Jeanett Kaare. Derfor bliver budskabet nu sat op forskellige steder - både synlige, men også mere skjulte steder, hvor risikoen for overgreb er højere. Håbet med kampagnen er, at budskabet på de sociale medier kan nå karnevalisterne, mens de endnu er ædru, mens bannerne i parken fungerer som en reminder, når festen er i gang.

Referat:
Ny kampagne skal gøre op med krænkende adfærd som mobning, seksuel chikane, diskrimination, vold og trusler.